Document ID: /roh_data/filtered/fineweb-2-filterrobots_roh.jsonl.gz/60607

Play Suisse porscha ina vasta paletta da films, serias, documentaziuns, reportaschas e contribuziuns d'archiv da las differentas parts da la Svizra – en lingua originala e cun suttitels, e quai en trais fin quatter linguas. La plattafurma reunescha en in sulet lieu il meglier da tut las regiuns e fa punts tranter las differentas culturas. En il catalog da Play Suisse chattan las utilisadras ed ils utilisaders numerusas producziuns dals secturs cultura e furmaziun – dals «Cuntrasts» rumantschs sur las «Storie» talianas fin al «Temps présent» da la Svizra franzosa e l'emissiun da savida «Einstein» da la Svizra tudestga. Grazia a la structura tematica dal catalog ed a sistems da recumandaziun persunalisads pon las utilisadras ed ils utilisaders scuvrir purschidas da las autras regiuns linguisticas da la Svizra fin qua nunenconuschentas e profitar d'ina purschida da program bler pli vasta – e quai cura, co e nua ch'els vulan.
Play Suisse porscha in access illimità als programs da la SSR senza custs supplementars. La plattafurma offra a Vus las meglras producziuns e coproducziuns da RTR, SRF, RSI e RTS. Play Suisse vegn finanzià cun il budget regular da la SSR. Per las utilisadras ed ils utilisaders na resultan damai nagins custs supplementars.
Play Suisse è cumpatibel cun ils apparats suandants:
Computers
Voss computer sto disponer da las versiuns actualas da Microsoft Windows u da macOS. En pli duvrais Vus in navigatur actual.
Smartphones e tablets
IOS
Android
Actualisai il sistem operativ.
Smart TV
Apple TV (quarta generaziun)
Android TV (a partir da la versiun Android 6)
App blue TV da Swisscom (versiun box IP1400 u 2000)
Chromecast
L'app per la televisiun intelligenta da Samsung (Tizen) è disponibla proximamain. Nus essan en discussiun cun ulteriurs produciders da televisiuns intelligentas e cun differents purschiders d'internet.
Grazia al Login SSR avais Vus access en il futur a numerus servetschs ed a diversas purschidas da la SSR e da sias unitads d'interpresa (RTR, SRF, RSI, RTS, SWI) che pretendan in conto d'utilisader.
Vus duvrais in conto d'utilisader per acceder a Play Suisse e per profitar dals servetschs persunalisads. Vus pudais p.ex. sincronisar las glistas dals favurits sin tut ils apparats, guardar vinavant videos e survegnir recumandaziuns da cuntegns persunalas. Grazia al login pon persunas domiciliadas en Svizra laschar avrir l'access als cuntegns da Play Suisse era per in segiurn temporar en in pajais da l'UE.
Dapli detagls en connex cun il login chattais Vus sut: dumondas e respostas.
Per s'annunziar sin Play Suisse stuais Vus l'emprim endrizzar in conto via Voss computer. Lura pudais Vus telechargiar l'app ed As colliar cun Voss smartphone, Voss tablet e Vossa televisiun intelligenta.
Dapli detagls davart il login chattais Vus sut: dumondas e respostas.
1. pass: endrizzai Voss conto da Play Suisse
Cura che Vus avais endrizzà il conto via Voss computer, Voss tablet u Voss smartphone, avais Vus in login che permetta d'As colliar cun Vossa televisiun intelligenta.
2. pass: telechargiai l'app sin Vossa televisiun intelligenta
Vus pudais telechargiar l'app Play Suisse cun Vossa televisiun intelligenta.
L'app chattais Vus qua:
Android TV – telechargiar en il Google Play Store
Apple TV – telechargiar en l'App Store
Swisscom TV – telechargiar en il Blue TV App Store
Sche Play Suisse n'è betg disponibel en ils lieus inditgads, pudais Vus guardar Play Suisse era via Chromecast.
3. pass: As colliai e guardai
Cura che Vus avais fatg Voss login e telechargià l'app sin Vossa televisiun intelligenta, pudais Vus As colliar cun Voss smartphone u Voss tablet.
Chromecast è in apparat da streaming che permetta da streamar sin Vossa televisiun serias, films, programs da sport u gieus da video.
Sco telecumond serva Voss smartphone, tablet u computer.
Tschertas televisiuns intelligentas èn cumpatiblas cun Chromecast senza ch'i dovria l'apparat da streaming. As infurmai p.pl. en il manual per utilisaders da Vossa televisiun.
Persunas domiciliadas en Svizra ch'èn temporarmain en in pajais da l'UE (p.ex. durant las vacanzas) pon laschar avrir l'access als cuntegns da Play Suisse.
La disponibladad da cuntegns medials en tscherts pajais è dependenta da las cunvegnas fatgas cun ils possessurs dals dretgs da derasaziun da quests cuntegns ubain da las cundiziuns generalas giuridicas en il pajais respectiv. La SSR dispona per regla dals dretgs da publitgar cuntegns en Svizra ed en il Principadi da Liechtenstein. Ultra da quai dastga ella en blers cas – però betg en tuts – metter a disposiziun ils cuntegns a persunas domiciliadas en Svizra era durant ch'ellas èn temporarmain en in pajais da l'UE. La SSR è perquai obligada da controllar ils lieus da segiurn e sche necessari ils lieus da domicil.
Ils cuntegns da Play Suisse stattan a disposiziun a tut las utilisaders ed a tut ils utilisaders en Svizra ed en il Principadi da Liechtenstein. Persunas domiciliadas en Svizra pon nizzegiar Play Suisse era sch'ellas èn temporarmain en in pajais da l'UE, p.ex. durant viadis. Quest access sto vegnir avert separadamain. En tut ils auters pajais n'è Play Suisse betg disponibel. Igl è pussaivel che singuls videos sin Play Suisse na pon per motivs giuridics era betg vegnir mess a disposiziun en ils pajais da l'UE.
L'utilisaziun da Play Suisse a l'exteriur è differenta tut tenor pajais da domicil e da segiurn:
Persunas domiciliadas en Svizra pon utilisar ils cuntegns da Play Suisse era durant ch'ellas èn temporarmain en in pajais da l'UE. Per survegnir quest access ston ellas endatar lur numer dal telefonin svizzer ed il numer postal da lur lieu da domicil en Svizra. L'access vegn avert directamain sin la plattafurma da Play Suisse sut las configuraziuns. Utilisadras ed utilisaders betg domiciliads en Svizra n'han nagin access a Play Suisse davent d'in pajais da l'UE.
Considerai p.pl. che a l’exteriur po il retschaviment da SMS e la colliaziun cun l’internet chaschunar custs per ils utilisaders e las utilisadras. Cunzunt il videostreaming basegna grondas quantitads da datas. Quests custs dependan da l’operatur da la telefonia mobila, dal contract tschernì e da la moda da colliaziun cun l’internet e na pon betg vegnir influenzads da la SRG SSR.
L'access a Play Suisse davent d'in pajais da l'UE sa referescha sulettamain als cuntegns da questa plattafurma. Per motivs giuridics è l'access a cuntegns d'autras apps e plattafurmas da la SSR per il mument pussaivel mo en Svizra.
Intgins access a l'internet, p.ex. tals en hotels ubain hotspots publics, vegnan manads sur adressas IP (protocol d'internet) da l'exteriur. Perquai vegn Voss lieu da segiurn reconuschì sco «a l'exteriur». Il medem po succeder, sche Vus accedis a noss servetschs via ina colliaziun VPN (Virtual Private Network). Empruvai d'As colliar cun l'internet via in'adressa IP svizra, p.ex. sur la rait dal telefonin.
Gea. Tut ils cuntegns èn disponibels en la lingua originala cun suttitels tudestgs, franzos e talians. Ina selecziun da titels stat a disposiziun er en rumantsch. Uschenavant ch'è disponibla ina versiun audio en ina u pliras autras linguas, vegn era quella proponida.
Cura che Vus guardais il cuntegn audiovisual, pudais Vus cliccar sin l'icona giudim a dretga da Vossa televisiun. Là pudais Vus selecziunar las linguas ed ils suttitels disponibels.
En il fratemp stattan a disposiziun sin Play Suisse passa 3000 titels.
Quai dependa, sch'i sa tracta dad in'atgna producziun u d'ina coproducziun. Atgnas producziuns – damai producziuns finanziadas exclusivamain cun il budget da la SSR – po la SSR metter a disposiziun nunlimitadamain sin Play Suisse. Coproducziuns èn disponiblas tranter sis mais e tschintg onns – tut tenor la cunvegna cun ils possessurs dals dretgs.
Play Suisse porscha cuntegns che vegnan emess parallelamain sin noss chanals classics. Mo en cas excepziunals chatt'ins tscherts cuntegns, per exempel en il rom da cooperaziuns da festivals, exclusivamain sin Play Suisse.
Il catalog sa cumpona en emprima lingia d'atgnas producziuns da las unitads d'interpresa da la SSR (RTR, SRF, RSI, RTS) e da coproducziuns, a las qualas la SSR è participada en il rom dal Pacte de l'audiovisuel (serias da film e films da kino). Play Suisse metta il focus sin la ficziun sco era sin films documentars e serias documentaras, per ils quals la SSR posseda ils dretgs correspundents. Play Suisse preschenta medemamain ina selecziun da contribuziuns, da las qualas la SSR è partenaria da producziun. La SSR tscherna titels da las differentas regiuns e dals differents coproducents, cun ils quals ella collavura – per represchentar uschia l'entira diversitad linguistica e culturala da la Svizra.
La plattafurma porscha differentas pussaivladads per chattar cuntegns ch'As interessan:
La newsletter infurmescha las utilisadras ed ils utilisaders davart novs cuntegns en il catalog da Play Suisse e davart novas funcziunalitads da la plattafurma da streaming. Ella vegn spedida maximalmain ina giada l'emna.
Na, sin Play Suisse na datti nagina reclama – tuttina sco sin las autras purschidas online da la SSR. I po però esser che tscherts videos cuntegnan il sponsoring da l'emissiun respectiva mussada en la televisiun. Tenor il dretg da radiodiffusiun è la SSR obligada da preschentar sin Play Suisse il sponsoring respectiv dad emissiuns mussadas en il program e purschidas sin Play Suisse – precis tuttina sco ch'i vala era per l'ulteriura purschida online da la SSR.
Actualmain n'exista nagin login specific per uffants e giuvenils. Pertge ch'il mument na datti era betg in cuntegn specific per uffants e giuvenils. I dat però il sectur «Famiglia». Quel gida ils geniturs a chattar cuntegns adattads per tut la famiglia. La SSR ha sviluppà in sistem d'avis, cun il qual ella avertescha da cuntegns betg adattads per uffants e giuvenils. La signalisaziun da vegliadetgna è marcada – tuttina sco en la televisiun – cun ina trav melna u cotschna, uschia ch'ils geniturs pon s'orientar bain.
Play Suisse utilisescha las datas d'utilisaders tenor la Decleraziun davart la protecziun da datas valaivla.Ils detagls chattais Vus en las dumondas e respostas areguard la protecziun da datas.
Vus survegnis agid via <email-pii>.